सुरक्षा के लिए तैनात आरपीएफ के जवानों ने ट्रेन में की लूटमार
आम यात्रियों की सुरक्षा के लिए जिन आरपीएफ जवानों की ट्रेन में ड्यूटी लगाई गई, वही लुटेरे बन गए। अहमदाबाद एक्सप्रेस में शनिवार-रविवार की दरम्यानी रात स्कार्टिंग करने वाले जवानों पर यात्रियों के साथ मारपीट करने और जेब में रखे नकदी लूटने का आरोप लगा है। चार से पांच यात्रियों ने राउरकेला जीआरपी में इसकी शिकायत की है। जोन के चीफ सिक्युरिटी कमिश्नर आरएस चौहान ने मामले की जांच कराने और दोषियों के खिलाफ जीआरपी में अपराध दर्ज कराने की बात कही है।
घटना शनिवार-रविवार की दरम्यानी रात अहमदाबाद से हावड़ा जाने वाली ट्रेन के जनरल कोच की है। राउरकेला जीआरपी से हुई शिकायत के मुताबिक ट्रेन बिलासपुर से रात 1 बजे के बाद खुली। चांपा निकलने के बाद आरपीएफ के दो जवान आगे की जनरल बोगी में सवार हुए। यात्रियों से टिकट मांगने लगे। टिकट देने पर आईडी दिखाने को बोलते, आईडी दिखाने के बाद आधार कार्ड मांगते। कुछेक यात्रियों के पास आईडी नहीं थी। आरपीएफ जवान आरके उपाध्याय पर आरोप लगाया गया है कि उसने एक यात्री के गाल पर तमाचा जड़ दिया। ट्रेन से बाहर फेंक देने की धमकी दी। तभी बगल में खड़े जवान आरसी पासी तीन यात्रियों को गेट पर ले गया। दोनों आरपीएफ जवान ने यात्रियों की तलाशी लेनी शुरू की और जेब में जो मिला निकाल लिए। राउरकेला जीआरपी प्रभारी जेम्स सामद ने यात्रियों की मौखिक शिकायत के आधार पर बताया कि एक यात्री ने साढ़े सात हजार, दूसरे ने 2 और तीसरे ने 1 हजार रुपए लूटने की शिकायत की। एफआईआर नहीं करने के सवाल पर बताया कि यात्री ट्रेन छोड़ना नहीं चाह रहे थे। वे चक्रधरपुर में जाकर शिकायत करने की बात बोल रहे थे। घटना बिलासपुर से रायगढ़ के बीच की थी। अपराध शून्य में ही दर्ज होगा। यात्रियों ने सफर रद्द करने की बजाय चक्रधरपुर में शिकायत करने की बात कही।
विभागीय जांच में सही मिला था मामला
आरपीएफ कांस्टेबल आरके उपाध्याय पर यात्रियों को लूटने का आरोप पहले भी लगा है। दो साल पहले हावड़ा जीआरपी में शिकायत हुई थी, जहां से डायरी यहां पहुंची थी। बाद में यात्रियों ने शिकायत वापस ले ली थी। आरपीएफ ने अपनी जांच में घटना को सही पाया था, जिसके आधार पर उसकी दो इंक्रीमेंट रोकी गई थी। आरोपी जवानों के लंबे समय से स्कार्टिंग ड्यूटी में रहने और रात की ही ट्रेन लेने की जानकारी मिली है।
कटघरे में प्रोटेक्शन फोर्स : इस घटना ने रेलवे प्रोटेक्शन फोर्स को ही कटघरे में खड़ा कर दिया है। रेल प्रशासन आरपीएफ के भरोसे ट्रेनों में सुरक्षित यात्रा के दावे करता है। रात की ट्रेनों में स्कार्टिंग का मकसद यात्रियों को चोरी, लूट जैसे अपराधों से बचाने का है। जवानों के द्वारा लूट की घटना से पूरा फोर्स सकते में है। सीएससी आरएस चौहान ने कहा कि यात्रियों से शिकायत नहीं मिली है। मामला वहां के अखबारों में सामने आया। इसी आधार पर सीनियर डीएससी को जांच के लिए कहा गया है। उन्होंने सख्त कार्रवाई करने की बात कही है, ताकि यात्रियों का फोर्स पर भरोसा बरकरार रहे।
hin_Deva hin_Deva hin_Deva hin_Deva hin_Deva hin_Deva